NARIADENIE KOMISIE (ES) č. 1017/2004
z 25. mája 2004,
ktoré určuje niektoré smerné množstvá a individuálne stropy na vydávanie dovozných povolení na banány do spoločenstva pre tretí štvrťrok 2003 v rámci tarifných kvót A/B a C
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (EHS) č. 404/93 z 13. februára 1993 o spoločnej organizácii trhu s banánmi (1), najmä na jeho článok 20,
keďže:
(1)
Článok 14 odsek 1 nariadenie Komisie (ES) č. 896/2001 zo 7. mája 2001 o pravidlách uplatňovania nariadenia Rady (EHS) č. 404/93 v oblasti dovozného režimu banánov do spoločenstva (2) určuje za účelom vydávania dovozných povolení možnosť stanoviť pre každý z prvých troch štvrťrokov roka smerné množstvo vyjadrené rovnakým percentuálnym podielom disponibilného množstva pre každú z tarifných kvót A, B a C v zmysle článku 18 odsek 1 nariadenia (EHS) č. 404/93.
(2)
Údaje, ktoré sa týkajú na jednej strane množstva banánov, s ktorým sa obchodovalo v spoločenstve v roku 2003, najmä uskutočnených dovozov, obzvlášť počas tretieho štvrťroku, a na strane druhej, perspektív zásobovania a spotreby na trhu spoločenstva počas toho istého tretieho štvrťroku roku 2004, vedú k stanoveniu smerného množstva pre tarifné kvóty A a B a C tak, aby bolo možné zabezpečiť uspokojivé zásobovanie celého spoločenstva, ako aj pokračovanie obchodných tokov medzi výrobným a obchodným sektorom.
(3)
Na základe tých istých údajov sa má podľa článku 14 odsek 2 nariadenia (ES) č. 896/2001 určiť maximálne množstvo, na ktoré môže každý prevádzkovateľ predkladať žiadosti o povolenie na tretí štvrťrok 2004.
(4)
S ohľadom na skutočnosť, že ustanovenia tohto nariadenia sa musia uplatňovať pred začiatkom obdobia, v ktorom sa predkladajú žiadosti o povolenia na tretí štvrťrok 2004, je treba zabezpečiť okamžité nadobudnutie platnosti tohto nariadenia.
(5)
Toto nariadenie sa musí aplikovať na prevádzkovateľov ustanovených v spoločenstve v zložení z 30. apríla 2004. Nariadenie Komisie (ES) č. 838/2004 ustanovilo prechodné opatrenie pre dovoz banánov do spoločenstva z dôvodov vstupu Českej republiky, Estónska, Cypru, Lotyšska, Litvy, Maďarska, Malty, Poľska, Slovinska a Slovenska.
(6)
Opatrenia ustanovené v tomto nariadení sú v súlade so stanoviskom Riadiaceho výboru pre banány,
PRIJALA TOTO NARIADENIE:
Článok 1
Smerné množstvo určené v článku 14 odsek 1 nariadenia (ES) č. 896/2001 pre vydávanie dovozných povolení pre banány v rámci tarifných kvót podľa článku 18 odsek 1 nariadenia (EHS) č. 404/93 sa pre tretí štvrťrok 2004 určuje na:
-
23 % disponibilného množstva pre tradičných prevádzkovateľov a netradičných prevádzkovateľov ustanovených v spoločenstve v zložení z 30. apríla 2004 podľa tarifných kvót A/B;
-
28 % disponibilného množstva pre tradičných prevádzkovateľov a netradičných prevádzkovateľov ustanovených v spoločenstve v zložení z 30. apríla 2004 podľa tarifnej kvóty C.
Článok 2
Na tretí štvrťrok 2004 sa maximálne povolené množstvo v zmysle článku 14 odsek 2 nariadenia (ES) č. 896/2001 pre vydávanie dovozných povolení pre banány v rámci tarifných kvót podľa článku 18 nariadenia (EHS) č. 404/93 určuje na:
a)
23 % z referenčného množstva určeného uplatnením článkov 4 a 5 nariadenia (ES) č. 896/2001 pre tradičných prevádzkovateľov ustanovených v spoločenstve v zložení z 30. apríla 2004 podľa tarifných kvót A/B,
b)
23 % zo stanoveného a notifikovaného/oznámeného množstva uplatnením článku 9 odsek 3 nariadenia (ES) č. 896/2001 pre netradičných prevádzkovateľov ustanovených v spoločenstve v zložení z 30. apríla 2004 podľa tarifných kvót A/B,
c)
28 % z referenčného množstva určeného uplatnením článkov 4 a 5 nariadenia (ES) č. 896/2001 pre tradičných prevádzkovateľov ustanovených v spoločenstve v zložení z 30. apríla 2004 podľa tarifnej kvóty C,
d)
28 % zo stanoveného a notifikovaného/oznámeného množstva uplatnením článku 9 odsek 3 nariadenia (ES) č. 896/2001 pre netradičných prevádzkovateľov ustanovených v spoločenstve v zložení z 30. apríla 2004 podľa tarifnej kvóty C.
Článok 3
Toto nariadenie nadobúda účinnosť v deň jeho uverejnenia v Úradnom vestníku Európskej únie.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 25. mája 2004